ประกาศคณะกรรมการว่าด้วยฉลาก ฉบับที่ 72 (พ.ศ. 2539) เรื่อง  กำหนดขวดนมเป็นสินค้าที่ควบคุมฉลาก

ประกาศคณะกรรมการว่าด้วยฉลาก
ประกาศคณะกรรมการว่าด้วยฉลาก
ฉบับที่ ๗๒ (พ.ศ. ๒๕๓๙)
เรื่อง
กำหนดขวดนมเป็นสินค้าที่ควบคุมฉลาก
 

อาศัยอำนาจตามความในมาตรา
๓๐ และมาตรา ๓๑ แห่งพระราชบัญญัติคุ้มครองผู้บริโภค พ.ศ. ๒๕๒๒
คณะกรรมการว่าด้วยฉลากออกประกาศไว้ ดังต่อไปนี้

ข้อ
๑ ในประกาศฉบับนี้ ขวดนม หมายความว่า
ภาชนะที่ใช้เฉพาะสำหรับการบรรจุนมหรือของเหลวอื่นเพื่อการบริโภคของทารกและเด็ก
ซึ่งประกอบด้วยขวด ฝา หัวนมยาง และฝาครอบหัวนมยาง
และให้หมายความรวมถึงภาชนะรูปแบบอื่น ๆ
ที่ทำขึ้นโดยมีเจตนาที่จะใช้ทำนองเดียวกับขวดนมด้วย

ข้อ
๒ ให้ขวดนมเป็นสินค้าที่ควบคุมฉลาก

ข้อ
๓
ในประกาศฉบับนี้ไม่ใช้บังคับแก่ขวดนมที่ผลิตเพื่อการส่งออก
ซึ่งได้ปฏิบัติตามเงื่อนไขดังต่อไปนี้
(ก)
ขวดนมดังกล่าวต้องแสดงข้อความให้เห็นและอ่านได้ชัดเจนไว้ที่ภาชนะบรรจุหรือหีบห่อบรรจุเป็นภาษาไทยว่า
สำหรับส่งออกเท่านั้น หรือเป็นภาษาอังกฤษว่า For Export Only
(ข)
ขวดนมดังกล่าวต้องอยู่ในความครอบครองของผู้ประกอบธุรกิจเพื่อการส่งออกหรือผู้ผลิต
ผู้ขาย หรือผู้จัดหาสินค้านั้นให้แก่ผู้ประกอบธุรกิจเพื่อการส่งออก

ข้อ
๔
ขวดนมที่จะนำออกขายต้องจัดให้มีฉลากตามที่กำหนดไว้ในข้อ ๕ และข้อ ๖

ข้อ
๕ ฉลากต้องมีข้อความเป็นภาษาไทยที่สามารถเห็นและอ่านได้ชัดเจน
ปิดหรือติดไว้ที่ขวดนมหรือภาชนะบรรจุขวดนม
และข้อความในฉลากอย่างน้อยต้องมีสาระสำคัญ ดังต่อไปนี้
(๑)
ต้องแสดงข้อความเกี่ยวกับผู้ประกอบธุรกิจดังนี้
 (ก)
ในกรณีที่เป็นสินค้าที่ผลิตในราชอาณาจักร ให้ระบุชื่อผู้ผลิตและสถานที่ประกอบการที่ตั้งอยู่ในประเทศไทยของผู้ผลิต
แต่ถ้าเป็นสินค้าที่ผลิตขึ้นตามความต้องการหรือเพื่อการขายของผู้ประกอบธุรกิจรายใด
ให้ระบุชื่อและสถานที่ประกอบการที่ตั้งอยู่ในประเทศไทยของผู้ประกอบธุรกิจซึ่งเป็นเจ้าของสินค้าที่ผลิตนั้น
 (ข) ในกรณีที่เป็นสินค้าที่นำเข้ามาในราชอาณาจักรเพื่อขาย
ให้ระบุชื่อผู้นำเข้าและสถานที่ประกอบการที่ตั้งอยู่ในประเทศไทยของผู้นำเข้า
แต่ถ้าเป็นสินค้าที่นำเข้ามาในราชอาณาจักรเพื่อการขายของผู้ประกอบธุรกิจรายอื่นที่มิใช่ผู้นำเข้า
ให้ระบุชื่อและสถานที่ประกอบการที่ตั้งอยู่ในประเทศไทยของผู้ประกอบธุรกิจซึ่งเป็นเจ้าของสินค้าที่ได้นำเข้านั้น
ถ้าผู้ผลิต
หรือผู้นำเข้า
หรือผู้ประกอบธุรกิจรายใดมีเครื่องหมายการค้าที่จดทะเบียนในประเทศไทยแล้ว
จะระบุเครื่องหมายการค้าแทนชื่อและสถานที่ประกอบการของตนก็ได้
(๒)
ประเทศที่ผลิต
(๓)
วิธีใช้และวิธีทำความสะอาด โดยจะมีภาพประกอบด้วยก็ได้
หรือแสดงภาพประกอบคำบรรยายถึงวิธีใช้ และวิธีทำความสะอาดก็ได้
(๔)
ให้มีคำเตือนว่า จะต้องล้างให้สะอาดก่อนใช้ทุกครั้ง
หรือกรณีที่เป็นขวดนมที่ผลิตเพื่อการใช้เพียงครั้งเดียว ให้มีคำเตือนว่า ผลิตขึ้นเพื่อใช้เพียงครั้งเดียว ห้ามนำมาใช้อีก
ในกรณีที่ไม่ใช่ขวดนมรูปทรงกระบอก
ให้ติดคำเตือนไว้ที่ขวดนมอย่างถาวร

ข้อ
๖ ถ้าในฉลากจะใช้คำว่า ขวดนม
หรือข้อความอื่นซึ่งมีความหมายแสดงถึงวัตถุประสงค์ในการใช้เฉพาะสำหรับการบรรจุนมหรือของเหลวอื่นเพื่อการบริโภคของทารกและเด็ก
ขวดนมนั้นจะต้องมีคุณภาพหรือมาตรฐานตามประกาศกระทรวงสาธารณสุขว่าด้วยเรื่อง ขวดนม

ข้อ
๗
ให้ขวดนมที่นำเข้ามาในราชอาณาจักรเพื่อขาย
ได้รับการยกเว้นไม่ต้องจัดให้มีฉลากในขณะนำเข้าที่ด่านศุลกากร
แต่ต้องจัดให้มีฉลากตามประกาศฉบับนี้ก่อนที่จะนำออกขาย

ประกาศฉบับนี้ให้ใช้บังคับเมื่อพ้นกำหนดหนึ่งร้อยแปดสิบวันนับแต่วันประกาศในราชกิจจานุเบกษาเป็นต้นไป[๑]


ประกาศ ณ วันที่ ๑๓
กันยายน พ.ศ. ๒๕๓๙
มาลดี วสีนนท์
ประธานกรรมการว่าด้วยฉลาก






วรวิมล/ผู้จัดทำ
๒๒ ธันวาคม ๒๕๕๓

กวินทราดา/ผู้ตรวจ
๒๑ มกราคม ๒๕๕๔


[๑]
ราชกิจจานุเบกษา เล่ม ๑๑๓/ตอนที่ ๘๘ ง/หน้า ๑๓๙/๓๑ ตุลาคม ๒๕๓๙